Qishloq xo‘jaligiga mo‘ljallangan yerlarning yer kadastriga doir axborotni vazirliklar va idoralarning hamda mahalliy davlat hokimiyati organlarining rasmiy veb-saytlariga joylashtirish va ulardan foydalanish tartibini belgilash to‘g‘risida

Qishloq xo‘jaligiga mo‘ljallangan yerlarning yer kadastriga doir axborotdan erkin foydalanishning zamonaviy va shaffof mexanizmini joriy etish maqsadida Vazirlar Mahkamasi qaror qiladi:
 1. Qishloq xo‘jaligiga mo‘ljallangan yerlarning yer kadastriga doir axborotni vazirliklar va idoralarning hamda mahalliy davlat hokimiyati organlarining rasmiy veb-saytlariga joylashtirish va ulardan foydalanish tartibi to‘g‘risidagi nizom ilovaga muvofiq tasdiqlansin.
 2. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari 2019-yil 1-avgustdan boshlab joylarda qishloq xo‘jaligiga mo‘ljallangan yerlarning yer kadastriga doir axborotni vazirliklar va idoralarning hamda mahalliy davlat hokimiyati organlarining rasmiy veb-saytlariga joylashtirishni hamda ushbu qaror talablariga so‘zsiz rioya etilishini ta’minlasinlar.
 3. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha maslahatchisi A.D. Vaxabov va O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi raisi A.X. Abdullayev zimmasiga yuklansin.
 1. Ushbu Nizom qishloq xo‘jaligiga mo‘ljallangan yerlarning yer kadastriga doir axborotni vazirliklar va idoralarning hamda mahalliy davlat hokimiyati organlarining rasmiy veb-saytlariga joylashtirishning shaffof mexanizmini yaratish va ulardan foydalanish tartibini belgilaydi.
 2. Ushbu Nizomda quyidagi asosiy tushunchalar qo‘llaniladi:
 yer uchastkasi — yer fondining qayd etilgan chegaraga, maydonga, joylashish manziliga, huquqiy rejimga hamda davlat yer kadastrida aks ettiriladigan boshqa xususiyatlariga ega bo‘lgan qismi;
 jismoniy va yuridik shaxslarga vaqtincha tarqatilmasdan turgan yerlar — qishloq xo‘jaligi maqsadiga mo‘ljallangan, fermer xo‘jaliklari, qishloq xo‘jaligi tashkilotlari hamda boshqa yuridik shaxslarga vaqtincha tarqatilmagan (zaxira yerlar) sug‘oriladigan yoki lalmikor ekin yerlar, bog‘zorlar, tokzorlar, tutzorlar va boshqa ko‘p yillik mevali daraxtzorlar, bo‘z yerlar, pichanzorlar, yaylovlar egallagan yerlar;
 sug‘oriladigan yerlar — qishloq xo‘jaligida foydalanish va sug‘orish uchun yaroqli bo‘lgan, suv resurslari shu yerlarni sug‘orishni ta’minlay oladigan sug‘orish manbai bilan bog‘langan doimiy yoki muvaqqat sug‘orish tarmog‘iga ega bo‘lgan yerlar;
 tuproq bonitirovkasi — qishloq xo‘jaligi ekinlarining o‘rtacha agrotexnika darajasida tuproqning sifatini va tabiiy ishlab chiqarish unumdorligini 100 ballik shkala bo‘yicha qiyosiy baholash;
 yagona elektron axborot markazi agroonline.uz dasturi (agroonline.uz dasturi) — Vazirlar Mahkamasining “Qishloq xo‘jaligi korxonalari faoliyatiga zamonaviy axborot-kommunikatsiya texnologiyalarini keng joriy qilish chora-tadbirlari to‘g‘risida” 2018-yil 10-avgustdagi 645-son qarori bilan O‘zbekiston Respublikasi Qishloq xo‘jaligi vazirligi va uning hududiy bo‘linmalari huzurida tashkil etilgan yuridik shaxs maqomiga ega bo‘lmagan yagona elektron axborot markazining agroonline.uz dasturi;
 qishloq xo‘jaligiga mo‘ljallangan yerlar — qishloq xo‘jaligi ehtiyojlari uchun berilgan yoki ana shu maqsadga mo‘ljallangan yerlar. Qishloq xo‘jaligiga mo‘ljallangan yerlar sug‘oriladigan va sug‘orilmaydigan (lalmikor) yerlar, haydaladigan yerlar, bo‘z yerlar, pichanzorlar, yaylovlar, ko‘p yillik mevali dov-daraxtlar va tokzorlar egallagan yerlarga bo‘linadi;
 qishloq xo‘jaligi tashkilotlari — qishloq xo‘jaligini yuritish uchun belgilangan tartibda ajratilgan yer uchastkasida qishloq xo‘jaligi mahsulotlarini yetishtiruvchi fermer xo‘jaliklari hamda boshqa subyektlar.
 3. Yer kadastriga doir axborot O‘zbekiston Respublikasining davlat axborot resursi hisoblanadi va undan tegishli vazirliklar va idoralar hamda mahalliy davlat hokimiyati organlari, manfaatdor yuridik va jismoniy shaxslar foydalanishi uchun mo‘ljallanadi.
 4. Yer kadastriga doir axborotlar o‘zining shakliga ko‘ra quyidagi turlarga bo‘linadi:
 foydalanishi cheklangan yer kadastriga doir axborot;
 ochiq yer kadastriga doir axborot.
 5. Foydalanishi cheklangan yer kadastriga doir axborotga qishloq xo‘jaligini yuritish uchun belgilangan tartibda qishloq xo‘jaligi tashkilotlariga ajratilgan yer uchastkasiga oid axborot kiradi, qishloq xo‘jaligi ekin maydonlari, shu jumladan ularning konturlari va chegaralari to‘g‘risidagi shaxsiy identifikatsiyasiz ma’lumotlar bundan mustasno, ushbu axborotdan vakolatli vazirliklar, idoralar va tashkilotlar foydalanadilar.
 6. Ochiq yer kadastriga doir axborotga bugungi kunda qishloq xo‘jaligi tashkilotlariga belgilangan tartibda vaqtincha tarqatilmasdan turgan qishloq xo‘jaligiga mo‘ljallangan yerlar to‘g‘risidagi axborot kiradi va ushbu axborotdan vakolatli vazirliklar, idoralar va tashkilotlar hamda barcha yuridik va jismoniy shaxslar foydalanadilar.
 7. Quyidagilar yer kadastriga doir axborot shakllantirilishi uchun mas’ul hisoblanadi:
 a) O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi, Qoraqalpog‘iston Respublikasi va viloyatlar yer resurslari va davlat kadastri boshqarmalari, tumanlar (shaharlar) yer resurslari va davlat kadastri bo‘limlari (keyingi o‘rinlarda “Davyergeodezkadastr” qo‘mitasi organlari deb ataladi);
 b) O‘zbekiston Respublikasi Suv xo‘jaligi vazirligi, Qoraqalpog‘iston Respublikasi Suv xo‘jaligi vazirligi, irrigatsiya tizimlari havza boshqarmalari, tumanlar (Quvasoy shahar) irrigatsiya bo‘limlari (keyingi o‘rinlarda Suv xo‘jaligi organlari deb ataladi);
 v) O‘zbekiston Respublikasi Qishloq xo‘jaligi vazirligi, Qoraqalpog‘iston Respublikasi Qishloq xo‘jaligi vazirligi, viloyatlar qishloq xo‘jaligi boshqarmalari, tumanlar (Quvasoy shahar) qishloq xo‘jaligi bo‘limlari (keyingi o‘rinlarda Qishloq xo‘jaligi organlari deb ataladi);
 g) O‘zbekiston fermer, dehqon xo‘jaliklari va tomorqa yer egalari kengashi, Qoraqalpog‘iston Respublikasi va viloyatlar fermer, dehqon xo‘jaliklari va tomorqa yer egalari kengashlari, tuman fermer, dehqon xo‘jaliklari va tomorqa yer egalari kengashlari (keyingi o‘rinlarda fermerlar kengashlari deb ataladi).
 8. Yer kadastriga doir axborotni agroonline.uz dasturi bo‘yicha shakllantirish, yangilab borish va undan foydalanish ushbu Nizomga ilovada keltirilgan sxemaga muvofiq amalga oshiriladi.
 9. Yer kadastriga doir axborotda quyidagi ma’lumotlar aks ettiriladi:
 a) “Davyergeodezkadastr” qo‘mitasi organlari tomonidan:
 yer uchastkasining yerdan foydalanuvchilari bo‘yicha nomi, xo‘jalik va huquqiy rejimi, joylashgan joyi (manzili), chegarasi, kontur raqami, maydoni, yer toifalari va turlari;
 tuproqning unumdorligi (ball boniteti), sifat xususiyatlari to‘g‘risidagi ma’lumotlar;
 b) suv xo‘jaligi organlari tomonidan:
 qishloq xo‘jaligiga mo‘ljallangan yerlarning suv bilan ta’minlanganlik darajasi, shu jumladan, ularning manbai, yil mavsumlari bo‘yicha suv bilan ta’minlanish ko‘rsatkichlari; 
 sug‘orish uchun suv chiqarish usullari (oqar suv yoki nasos orqali yetkazib berish usuli), ilg‘or va zamonaviy texnologiyalar, shuningdek, tomchilatib sug‘orishning joriy qilinganligi; 
 tuproqning meliorativ holati, yer osti suvlarining satxi va tarkibi, kollektor-drenaj tarmoqlarining holati;
 sug‘oriladigan yerlarning meliorativ holatini yaxshilash va sho‘rlanganlik darajasini pasaytirish bo‘yicha joriy yil va kelajakka mo‘ljallangan Davlat dasturiga kiritilgan tadbirlar to‘g‘risidagi ma’lumotlar;
 sug‘orish tarmoqlari va inshootlarini, nasos stansiyalarini kapital va joriy ta’mirlash dasturlari;
 v) qishloq xo‘jaligi organlari tomonidan:
 qishloq xo‘jaligiga mo‘ljallangan yerlarga ekilishi belgilangan (ekinlarni joylashtirish rejasi, jumladan, asosiy, takroriy, oraliq va qator orasi) qishloq xo‘jaligi ekinlarining turlari bo‘yicha, shu jumladan, urug‘lik ekinlari turlari;
 mavjud bog‘lar, tokzor, tutzorlar va boshqa mevali daraxtzorlarning holati (intensiv usulda ekilgan bog‘lar, tokzorlar va tutzorlar);
 mavjud chorva mollari va parrandalar to‘g‘risidagi ma’lumotlar (turi, bosh soni, yo‘nalishi va ixtisoslashuvi), shuningdek, baliqchilik va asalarichilik to‘g‘risidagi ma’lumotlar;
 vaqtincha tarqatilmasdan turgan qishloq xo‘jaligiga mo‘ljallangan yerlardan foydalanish bo‘yicha imkoniyatlar (qaysi yo‘nalishdagi qishloq xo‘jaligi tashkilotlarini tashkil etish taklifi) to‘g‘risidagi ma’lumotlar;
 g) fermerlar kengashi tomonidan:
 fermer xo‘jaliklari yo‘nalishi (ixtisosligi), shu jumladan, ko‘p tarmoqli fermer xo‘jaliklari;
 faoliyat yuritayotgan, shu jumladan, zarar bilan faoliyat yuritayotgan past rentabelli hamda o‘z faoliyatida zamonaviy texnika va texnologiyalardan keng foydalanib yuqori rentabellik darajasiga erishgan fermer xo‘jaliklari to‘g‘risidagi ma’lumotlar.
 10. Yer kadastriga doir axborot yagona elektron axborot markazining agroonline.uz dasturiga doimiy ravishda kiritilib va yangilanib boriladi.
 11. Taqdim etilgan yer kadastriga doir axborot yagona elektron axborot markazi tomonidan umumlashtirilgan holda uch ish kuni mobaynida vazirliklar va idoralar, Qoraqalpog‘iston Respublikasi Vazirlar Kengashi, viloyatlar va tuman (shahar) hokimliklarining rasmiy veb-saytiga kiritish uchun elektron shaklda taqdim etib boriladi.
 12. Vazirliklar va idoralar, Qoraqalpog‘iston Respublikasi Vazirlar Kengashi, viloyatlar va tuman (shahar) lar hokimliklariga axborotlar yagona elektron axborot markazidan yer kadastriga doir yangi axborot tushganidan so‘ng uch ish kuni davomida o‘zlarining rasmiy veb-saytlariga joylashtirilishini ta’minlaydilar.
 Bunda:
 er kadastriga doir axborotdan ushbu Nizomga ilovada keltirib o‘tilgan vazirliklar, idoralar va tashkilotlar tomonidan foydalanish;
 ochiq yer kadastriga doir axborotdan barcha yuridik va jismoniy shaxslar tomonidan foydalanish imkoniyati yaratiladi.
 13. Davlat siri hisoblangan yer kadastriga doir axborotni shakllantirishda “Davlat sirlarini saqlash to‘g‘risida”gi O‘zbekiston Respublikasi Qonunida va boshqa qonunchilik hujjatlarida belgilangan talablarga rioya qilinishi shart, bunda:
 axborot maxfiylik darajasi bo‘yicha shakllantirilgan, yer kadastriga doir ochiq axborotdan foydalanish yuqori darajada yengillashtirilgan bo‘lishi;
 axborot to‘liq va ishonchli tayyorlanishi, yer uchastkasining hozirgi holati aks ettirilishi, axborot manfaatdor yuridik va jismoniy shaxslarning ehtiyojlariga mos bo‘lishi kerak.
 14. Yer kadastriga doir axborotdan quyidagi maqsadlarda foydalaniladi:
 a) ushbu Nizomga ilovada keltirib o‘tilgan vazirliklar, idoralar va tashkilotlar tomonidan:
 qishloq xo‘jaligiga mo‘ljallangan yerlardan samarali va oqilona foydalanishni tashkil etishda, qishloq xo‘jaligidagi mavjud muammolarni hal etish bo‘yicha dasturlar, chora-tadbirlar rejalarini ishlab chiqishda, qishloq xo‘jaligiga ilg‘or agrotexnologiyalarni, resurslarni tejaydigan texnologiyalarni joriy qilishda;
 qishloq xo‘jaligi ekinlarini oqilona joylashtirishda, yer hisobotini va davlat kadastrlari yagona tizimini shakllantirishda, qishloq xo‘jalik ekinlari va mevazorlar maydonlarida ko‘chatlarning to‘liq ekilishi monitoringni olib borishda, qishloq xo‘jalik ekin maydonlarida agrotexnik tadbirlarning o‘z vaqtida va sifatli bajarilishini tashkil etishda, parvarishlanayotgan qishloq xo‘jaligi ekinlari va mevazorlardan dastlabki kutilayotgan hosilni chamalashda, yerlardan foydalanish va uni muhofaza qilishni nazorat qilishda, xo‘jalik faoliyatiga baho berishda, shartnoma majburiyatlarining bajarilishini tahlil qilishda;
 suv resurslaridan oqilona foydalanishni tashkil etishda, qishloq xo‘jaligi ekinlarini sug‘orishda suvni tejaydigan zamonaviy ilg‘or texnologiyalarni ishlab chiqish va joriy etishda, sug‘oriladigan yerlarning meliorativ holatini yaxshilash bo‘yicha davlat, tarmoq va mintaqaviy dasturlarni ishlab chiqishda;
 vaqtincha tarqatilmasdan turgan qishloq xo‘jaligiga mo‘ljallangan yerlarni muomalaga kiritish, yerlardan samarali va oqilona foydalanish bo‘yicha takliflar ishlab chiqish va ushbu yerlar qishloq xo‘jaligi tashkilotlariga belgilangan tartibda berilishini tashkil etishda.
 b) vaqtincha tarqatilmasdan turgan qishloq xo‘jaligiga mo‘ljallangan yerlardan barcha yuridik va jismoniy shaxslar tomonidan:
 erlardan foydalanish bo‘yicha imkoniyatlarni o‘rganish, ushbu yerlarda paxta-g‘allachilik, chorvachilik, bog‘dorchilik, sabzavotchilik va boshqa yo‘nalishdagi qishloq xo‘jaligi tashkilotlarini tashkil etish bo‘yicha;
 yer uchastkasining joylashgan joyi, unga olib keladigan yo‘llar, yer turlari (sug‘oriladigan, lalmikor yerlar, haydaladigan yerlar, bo‘z yerlar, pichanzorlar, yaylovlar, ko‘p yillik mevali dov-daraxtlar) maydoni to‘g‘risidagi;
 tuproqning unumdorligi (ball bonitet) va sho‘rlanganligi, suv bilan ta’minlanganlik darajasi, shu jumladan, uning manbai, yil mavsumlari bo‘yicha suv bilan ta’minlanish ko‘rsatkichlari, sug‘orish uchun suv chiqarish usullari (oqar suv yoki nasos usuli), tuproqning meliorativ holati, yer osti suvlarining sathi va tarkibi, kollektor-drenaj tarmoqlarining holati to‘g‘risidagi ma’lumotlarni olishda.
 15. Ushbu Nizom talablari buzilganligida aybdor bo‘lgan shaxslar qonunchilik hujjatlarida belgilangan tartibda javob beradilar.